————————————————————————————————————
E na yabaki 2006, e sivia e dua na bilioni na tamata, era vakatokai ira vakai ira me ra lotu Islam. Oqo e mata lotu levu duadua e vuravura, ka mata lotu tubu totolo duadua, e na iwiliwili ni lewena. Na lotu oqo e yavutaki e na volavola nei koya na nodra parofita, ko Muhammad. Ia, ni da cavuta na vosa “volavola”, e dodonu me da nanuma tiko ni a sega ni kila na wilivola se volavola ko Muhammad, ka a dau vakararavi vei ira na nona ivukevuke me ra volavola e na vukuna.
Kevaka ko vakatulewa mo sa muri Muhammad, e na tara na veitiki ni nomu bula kece na revurevu ni nomu vakatulewa. E na vakauqeta na ka ko kania kei na ka ko gunuva. E na vakauqeta na ka ko kaya, kei koya ko kaya vua. E na vakauqeta na itovo kei na gauna ni nomu qaravi kalou. E na vakauqeta na nomu raica se ko cei na Kalou, kei na cava e namaka mai vei iko. E na vakauqeta na veika ko cakava kei na veika ko kaya. E na vakauqeta na nomu veimaliwai kei ira era tu e ‘taudaku’ ni nomu isoqosoqo. Na lotu Islam e na vakauqeta na veitiki kece ni nomu bula!
Kevaka ko vakamuria tiko e dua na parofita, ka qai lasu na ka e kaya vei iko, na ivakavuvuli lasu o ya e na rawa ni vakavuna na veileqa lelevu e na veitiki kece ni nomu bula. Ena rawa ni vakaleqa na nomu tiko bulabula, na nomu veimaliwai kei ira na tamata, ka rawa ni vakaleqa talega na nomu veimaliwai kei na Kalou. O ya na vuna e kaya kina na vosa ni Kalou: O koya ka’u sa cata kina na ivalavala vakailasu kecega. (Same 119:104)
E dua na tamata e a kunea e dua na ivola e na loma ni nona rumu ni otela, ka yaca ni ivola o ya na Book of Mormon. E malaude na yalona e na nona wilika na italanoa e so e na ivola o ya, me baleti ira era lomana na Kalou, ka vaka kina na nodra yalo qaqa. E kaya lo e lomana, “O koya na tamata e vola na veivosa rogo vinaka ka talei oqo, e rairai parofita ni Kalou.” E a mani tini me la’ki curu ki na lotu ni “Latter Day Saints” o koya oqo; dina ga ni a se sega mada ni bau vakaqaqa mada e liu na bula ni parofita oqo, ko Joseph Smith.
E lewe levu era sucu ka tubu cake e na dua na lotu ka tiko na kena parofita. E na nodra tubu cake, era sa ciqoma ga ka sega ni vakaqaqa na lotu o ya e na nodra bula taucoko. E levu era sega tu ni kila ni nodra muria na nona ivakavuvuli e dua na parofita, e rawa me vakavuna na veika bibi ka veiyavalati, ki na veitiki kece sara ni nodra bula. E lailai na gauna era vakayagataka me ra vakadeuca kina na dina se lasu ni veika e tukuna.
E sa bau vica na lotu Muslim, lotu Mormon se lotu Kavitu, era sa bau dabe ka vakadeuca vakamalua me ra kila se dina na veika e kaya na nodra parofita se sega. Me vaka ni noda bula tawamudu e na rawa ni vakayali kevaka eda digidigi cala, e sega beka ni dodonu me da vakaqaqa na kena dina na veika e tukuni vei keda?
E dua na itavi ni tamata lotu vaKarisito, o ya, me vakatovolei ira na parofita. Oqo e vakaroti e na iVola Tabu, ka kevaka eda sega ni muria na ivakaro oqo, eda sa talaidredre tiko ki na vosa ni Kalou:
Oi kemudou sa lomani, kakua ni vakadinata na yalo kecega, ia dou vakatovolei ira na yalo se ra yalo mai Vua na Kalou, se segai: ni ra sa lewe vuqa na parofita vakailasu era sa lako voli yani e vuravura. (1 Joni 4:1)
Na vuna e dodonu kina me da vakatovolei ira na parofita, e baleta ni sa “lewe vuqa” na parofita vakailasu era sa basika cake mai. E a kila tu ko Jisu ni ra na sotava na Nona tamata na dredre oqo e na gauna mai muri. “Ia dou qarauni kemudou vinaka mai vei ira na ivakavuvuli vakailasu,” e a kaya vei ira. “E na lewe vuqa talega na parofita vakailasu e na tubu cake mai, ia ka levu era na vakacalai.” (Maciu 7:15, 24:11). E a vakuria ka kaya, ni ko ira mada ga na lotu vaKarisito yalo dina, tamata ka tu vinaka na nodra vakasama – ko ira mada ga “na digitaki” – era na rawa ni vakacalai:
“Ni na tubu mai na Karisito vakailasu e so, kei na parofita vakailasu e so … ia ke rawa, ka ra na vakacalai ira talega na digitaki.” (Maciu 24:24)
Na ivakasala oqo mai vei Jisu, e sa dodonu me vakayadrati keda tiko ki na bibi ni noda vakatovolea kece na veika e cavuta e dua na parofita, se ko ira na nona ilawalawa, se nona mata lotu. E a sega na vuna me cavuta kina na ivakasala tau kaukauwa oqo ko Jisu, kevaka e a sega ni vakabauta ni ra na sotava na Nona tamata, na veivakacalai vakadomobula mai vei ira na “parofita vakailasu” e na gauna mai muri.
E na kedra sa rui lewe levu na parofita ka tu e vuravura nikua, eda na kila vakacava se ko cei e dina, ka ko cei e parofita vakailasu? Ko sa bau taroga mada e dua, na vuna e vakabauta kina na parofita e muria tiko?
- “Na volavola nei Mary Eddy Baker e na iulutaga ni tiko bulabula kei na bula vakayalo, e sa bau vukei au sara ga vakalevu. O koya e rairai talai dina mai Vua na Kalou.”
- “E a rawa ni vola vakacava ko Muhammad na veivosa veivakararamataki vaka o ya, ni a sega mada ga ni vuli? E a vukei koya dina beka na Kalou.”
- “E a parofisaitaka ko Joseph Smith ni na kacabote na Civil War mai South Carolina ni se vo e 29 na yabaki me qai yaco! E a rairai vakaraitaka vua na Kalou na veika oqo.”
- “E a parofisaitaka ko Nostradamus na tubu cake mai nei Hitler, vata kei na ikarua ni ivalu levu!”
- “Na veika e a vakatavuvulitaka ko Muhammad me baleta na kakana kei na tiko bulabula, e se qai vakadonui oqo mai vei ira na scientists, ni sa sivi e 1,000 na yabaki!”
Kevaka ko lotu Kavitu, ko sa na rogoca oti beka na veika oqo. Na isau ni taro vakaoqori, era dau cavuta vakavuqa me ra vakadonuya kina na ivakavuvuli nei Ellen White. Ia, na ka me da kila, o ya, ni sega ni dua vei ira na isau ni taro ka cavuti toka qori e cake, e vakaroti vei keda e na iVola Tabu me da kila kina na dina se lasu ni dua na parofita.
Ko na kaya beka, “Wawa mada, e sega beka ni ivakadinadina ni dua e parofita dina, kevaka e yaco na ka e parofisaitaka?” Oqori e sega ni ka e kaya na iVola Tabu! Mo kila, e levu era rawa ni parofisaitaka na ka e na yaco mai muri, ka kevaka e kalougata, e na rawa ni yaco dina na ka o ya. Na kena yaco dina na ka e parofisaitaki, e sega ni ivakadinadina ni dua e parofita dina; ia kevaka e cavuta e dua na parofisai e dua na tamata, ka qai sega ni yaco na ka e tukuna ni na yaco, e kaya na iVola Tabu, ni tamata o ya e sega ni parofita dina. O ya na imatai e na vitu na ivakadinadina vakaiVolaTabu, ni dua e parofita dina.
Eda na sega ni rawa ni vakararavi walega ki na veika eda vakila se nanuma. E dodonu me tiko e dua na ituvatuva ni veilawa matata, ni veika e dodonu me vakaraitaki e na nona bula e dua e kaya ni parofita; kevaka e sega, eda sa na rawa ni kaya kece ni da parofita ko ikeda yadua eda gadreva na itutu dokai o ya! Na ituvatuva ni veilawa o ya, era sa ologi kece tu e na 7 na veitarogi vakaiVolaTabu ka cauraki e na ivola oqo.
Ni da vakadeuca vakayalodina na veika e tukuni e na ivola oqo, eda sa na qai rawa ni kila na dina se lasu ni nona kacivi mai Vua na Kalou ko Ellen White. Ni da taurivaka na 7 na veitarogi oqo, e sa na vakarawarawataka sara kina na noda kilai ira na parofita dina mai vei ira na parofita vakailasu.
unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn